Մեծ եգիպտական թանգարան

**Մեծ եգիպտական թանգարան**, (**GEM**; ․ *al-Matḥaf al-Miṣriyy al-Kabir*) թանգարան Գիզայում (Եգիպտոս), այն աշխարհի ամենամեծ թանգարանն է, որ նվիրված է միայն մեկ քաղաքակրթության, գտնվում է Գիզայի բուրգերի համալիրից մոտ երկու կիլոմետր (1.2 մղոն) հեռավորության վրա։

Թանգարանի ստեղծման գաղափարը հայտարարվել է 1992 թվականին, իսկ շինարարությունը սկսվել է 2005 թվականին  և ամբողջությամբ ավարտվել է 2023 թվականին՝ ընդհանուր 1,2 միլիարդ ԱՄՆ դոլար արժողությամբ։ Փորձնական բացումը տեղի է ունեցել 2024 թվականի հոկտեմբերին, իսկ պաշտոնական բացումը՝ 2025 թվականի նոյեմբերի 1-ին։

Թանգարանում պահվում է ավելի քան 100,000 եգիպտական հնավայրերից գտնված արտեֆակտ, որոնք ընդգրկում են Եգիպտոսի քաղաքակրթության բոլոր ժամանակաշրջանները՝ սկսած նախադինաստիկ ժամանակներից մինչև քրիստոնեական Եգիպտոս։ Մոտ 20․000 ցուցանմուշ կներկայացվի առաջին անգամ։ Դրանց թվում է նաև Թութանհամոնի ամբողջական հավաքածուն՝ բաղկացած 5․398 առարկայից։ Թութանհամոնի հավաքածուն տեղադրվել է թանգարանի 7,500 քմ տարածքում։ Առաջին անգամ կցուցադրվեն նաև նոր վերականգնված նմուշներ, օրինակ՝ Քեոփսի երկրորդ արեգակնային նավը, Թութանհամոնի նախնիների՝ Յույայի և Տույայի հավաքածուն, ինչպես նաև Թութանհամոնի տատիկի՝ թագուհի Հեթեֆերեսի (Քեոփսի մոր) գանձերը։

Թանգարանը զբաղեցնում է ընդհանուր առմամբ 500,000 քմ տարածք։ Թանգարանում կլինեն մշտական ցուցասրահներ, ժամանակավոր ցուցադրություններ, հատուկ թեմատիկ ցուցահանդեսներ, երեխաների թանգարան, ինչպես նաև վիրտուալ և մեծ ձևաչափով ցուցադրվող էկրաններ՝ ընդհանուր 32,000 քմ (344,445 քմ²) մակերեսով (1,797,573 sq ft) and floor area of 81,000 m2։

Թանգարանը կառուցվել է եգիպտական «Orascom Construction» և բելգիական «BESIX Group» ընկերությունների համատեղ նախագծով։

## Պատմություն
Մեծ եգիպտական թանգարանի ստեղծման գաղափարը ծագել է 1990-ականների սկզբին՝ Ֆարուք Հոսնիի նախաձեռնությամբ, որը 1987-ից 2011 թվականներին եղել է մշակույթի նախարար։ Նա նշել է՝ «Թահրիր հրապարակի Եգիպտական թանգարանը դարձել է հնացած, և ամեն անգամ, երբ այցելում եմ թանգարան, ինձ գլխացավ ու դեպրեսիա է այն պատճառում, իսկ դրա վերականգնումը՝ աղետ է»։

Նախագիծը պաշտոնապես մեկնարկել է կառավարության կողմից 1992 թվականին՝ նախագահ Հոսնի Մուբարաքի օրոք, որը հայտարարել է նոր թանգարան կառուցելու մասին՝ ավելի մեծ հնագիտական հավաքածու տեղավորելու և հին գանձերը միավորելու նպատակով։ 2002 թվականին դրվեց նախագծի հիմնաքարը, իսկ 2005 թվականին սկսվել են շինարարական աշխատանքները։

## Բացում և հետաձգումներ
Մեծ եգիպտական թանգարանի բացումը մի քանի անգամ հետաձգվել է։
*2020-2021 թթ.՝ սկզբում նախատեսված  եղել, որ Մեծ եգիպտական թանգարանը կբացվի 2020 թվականին, սակայն բացումը հետաձգվել է մինչև 2021 թվական՝ COVID-19 համավարակի պատճառով, որը ազդել է պատրաստությունների և լոգիստիկ գործընթացների վրա։
*2021-2023 թթ.՝ 2020-ից բացումը տեղափոխելուց հետո՝ 2021 թվականի վերջին եռամսյակ, թանգարանը կրկին բախվել է լոգիստիկ խնդիրների, ներառյալ շինարարական աշխատանքների ավարտը, հնագիտական առարկաների տեղափոխությունը և փորձնական աշխատանքի նախապատրաստությունը։ Հայտարարվել է, որ պաշտոնական բացումը տեղափոխվում է 2022 թվականի վերջ կամ 2023 թվականի սկիզբ, իսկ այդ ընթացքում նախատեսվում է սահմանափակ փորձնական գործարկում։ Եգիպտոսի տուրիստական գիդերի միության նախագահ Բասեմ Հալաքան հայտարարել է, որ թանգարանը կբացվի 2023 թվականի ավարտին։
*2023-2024 թթ․՝ տուրիզմի նախարար Ահմեդ Իսսան հայտարարել է, որ Մեծ եգիպտական թանգարանը կբացվի 2024 թվականի մայիսին։ Դա չի կատարվել, սակայն թանգարանը հոկտեմբեր 2024-ին բացվել է փորձնական փուլով՝ չորս հազար այցելուների համար։ Դրանից հետո վերջնական բացման օրը սահմանվել է 2025 թվականի հուլիսի 3-ը։
*2025 թ.՝ տուրիզմի և հնագիտական արժեքների նախարարությունը հայտարարել է, որ Մեծ եգիպտական թանգարանի բացումը, որը նախատեսված է 2025 թվականի հուլիսի 3-ին, կրկին հետաձգվում է։ Տեղական լրատվամիջոցներին տրված հայտարարության մեջ վարչապետ Մուստաֆա Մադբոլին նշել է. «Բոլոր վերլուծությունները ցույց են տալիս, որ առկա հակամարտությունը դեռ որոշ ժամանակ կշարունակվի և չի ավարտվի մի քանի օրում, ուստի կունենա ազդեցություն տարածաշրջանի և սպասվող բոլոր դեպքերի վրա», նկատի ունենալով Իրանի և Իսրայելի միջև շարունակվող ռազմական բախումը։

## Վերջնական պաշտոնական բացման ամսաթիվ
2025 թվականի օգոստոսի 6-ին վարչապետ Մուստաֆա Մադբուլին հայտարարել է, որ նախագահ Աբդել Ֆաթթահ Ալ-Սիսին համաձայնել է թանգարանի բացման ամսաթիվը նշանակել նոյեմբերի 1-ը, չնայած այն ժամանակավորապես փակ կլինի հոկտեմբերի 15-ից մինչև 2025 թվականի նոյեմբերի 3-ը ներառյալ։ Թանգարանը պաշտոնական աշխատանքային ժամերին կվերսկսի այցելուներ ընդունել նոյեմբերի 4-ին՝ Թութանհամոնի դամբարանի հայտնաբերման 103-ամյակի օրը։

## Պաշտոնական բացում

Մեծ եգիպտական թանգարանը պաշտոնապես բացվել է 2025 թվականի նոյեմբերի 1-ին։ Բացման արարողությանը մասնակցել են Եգիպտոսի նախագահ Աբդել Ֆաթթահ Ալ-Սիսին, առաջին տիկինը, ինչպես նաև օտարերկրյա երկրների ներկայացուցիչներ և հայտնի հասարակական գործիչներ։ Հյուրերի թվում են եղել Բելգիայի թագավոր Ֆիլիպը, Իսպանիայի թագավոր Ֆելիպ VI-ը, Մոնակոյի արքայազն Ալբեր II-ը, Հորդանանի թագուհի Ռանիա ալ–Յասինին, Դանիայի թագուհի Մարիան, Լյուքսեմբուրգի նախկին մեծ դուքս Հենրի Ալբերտը, Գերմանիայի նախագահ Ֆրանկ-Վալտեր Շթայնմայերը, Պորտուգալիայի նախագահ Մարսելու Ռեբելու դե Սոզան, Հունաստանի վարչապետ Կիրիակոս Միցոտակիսը, Հունգարիայի վարչապետ Վիկտոր Օրբանը, Հայաստանի Հանրապետության նախագահ Վահագն Խաչատուրյանը և ուրիշներ։

Արարողությունը սկսվել է պրոֆեսոր սըր Մագդի Յակուբի, նախկին նախարար և աբստրակ նկարիչ Ֆարուք Հոսնիի, ինչպես նաև հայտնի բնապահպան Մունիր Նեամաթալլայի խոսքերով։ Այնուհետև ելույթ են ունեցել հովանավորները՝ անշարժ գույքի մագնատ Հիշամ Թալաատ Մուստաֆան, մետաղի արդյունաբերության մեծ գործարար Ահմեդ Էզզը, Մոհամեդ Մանսուրը, Հասան Ալլամը, Մոհամեդ էլ-Էտրեբին և Խալեդ Աբբասը։

Արարության երաժշտության հեղինակը եղել է Հիշամ Նազիհնը, դիրիժորը՝ Նայեր Նագուին։ Առաջին մասը ներկայացրել է Եգիպտոսի վետերան արտիստ Շերիհանը։ Երգել են եգիպտացի սոպրանոներ Ֆաթիմա Սաիդը և Ռագաեդդինը, ինչպես նաև Բրոդվեյի աստղ Շերին Ահմեդը։ Յասմինա Էլաբդը ներկայացրել է միջոցառումը անգլերեն։ Եգիպտացի դերասաններ Ահմեդ Մալեքը, Ահմեդ Ղոզզին, Հուդա էլ Մուֆթին և Սալմա Աբու Դիեֆը մասնակցել են նախաբանում՝ մարմնավորելով հին եգիպտացի թագավորների և թագուհիների կերպարներ, նրանց միացել են օլիմպիական մարզիկներ Ֆերիալ Աբդելազիզը, Ահմեդ էլ Գենդին և Ֆարիդա Օթմանը։ Մոնա Զաքիի և Կարիմ Աբդելազիզի ձայներն օգտագործվել էին միջոցառման պատմողական մասում։

## Այցելուներ
2024 թվականի հոկտեմբերից ի վեր թանգարանը փորձնական բացման 10 ամիսների ընթացքում ընդունել է մոտ 1,5 միլիոն այցելու, միջինը՝ օրական շուրջ 4000 մարդ։ Պաշտոնական բացումից հետո՝ առաջին իսկ օրը, թանգարանն ընդունել է 18․000 այցելու։

## Հավաքածուներ
Թանգարանում ցուցադրված է ավելի քան 100․000 հնություն, որոնք բաժանված են 12 հիմնական մշտական ցուցասրահների միջև, ինչպես նաև մի շարք այլ կարևոր սրահներում։
### Մեծ դահլիճ (Ատրիում)
Մեծ եգիպտական թանգարանի Ատրիումը (Great Hall) հանդիսանում է գլխավոր մուտքի դահլիճը՝ 10․000 քմ մակերեսով։ Դահլիճը նախագծված է ապակե տանիքով և թափանցիկ ճակատային հատվածով, ինչի շնորհիվ Գիզայի բուրգերը տեսանելի են ներսից։ Այդտեղ տեղադրված է փարավոն Ռամզես II-ի հսկայական արձանը՝ բարձրությունը՝ 11 մետր, քաշը՝ 83 տոննա։ Այն տեղափոխվել է Կահիրեի Ռամզես հրապարակից դեպի թանգարանի տարածք 2006 թվականին, իսկ 2018-ին այն տեղադրվել է Ատրիումում։

Դահլիճում ցուցադրված են նաև տարբեր ժամանակաշրջանների 20-30 խոշոր հնություններ, ինչը դարձնում է այն ներածական ցուցադրություն թանգարանի մնացած մասերի համար։
### Պատկերասրահ

File:Temple fragment, Grand Staircase in Grand Egyptian Museum.jpg|Temple fragment|Տաճարի բեկոր։
File:Grand Staircase (GEM).jpg|Մեծ աստիճան
File:Grand Staircase in GEM.jpg|Հատշեպսուտ փարավոն
File:Grand Staircase in (GEM).jpg|Հին եգիպտական ​​աստվածություններ
File:Head of King Akhenaten, ca. 1353-1336 BCE; Grand Egyptian Museum, Grand Staircase.jpg|Էխնաթոն փարավոն



### Արեգակի ճառագայթների համընկնումը Ռամզես II-ի դեմքի վրա (Ատրիում)
Մեծ եգիպտական թանգարանում վերստեղծվել է  եզակի երևույթ, երբ արեգակի ճառագայթները համընկնում են Փարավոն Ռամզես II-ի հսկայական արձանի դեմքին։

Այդ երևույթի վերաբերյալ կատարվել են գիտական ուսումնասիրություններ և փորձարկումներ 2019 թվականին, իսկ պաշտոնապես այն ներկայացվել է 2020 թվականին։

Երևույթը տեղի է ունենում ամեն տարի փետրվարի 21-ին, և այն ընդօրինակում է Աբու Սիմբելի տաճարներում դիտվող նույն երևույթը, երբ արեգակի ճառագայթները ընկնում են փարավոնի դեմքին փետրվարի 22-ին և հոկտեմբերի 22-ին։

Մինչ այժմ այս երևույթը դիտվել է վեց անգամ, բացառությամբ 2023 թվականի, երբ վատ եղանակի և ամպամածության պատճառով արևի ճառագայթները չէին հասնում արձանին։
### Մեծ սանդուղք
Բաց սանդուղքը ծառայում է որպես անցումային պատկերասրահ, որտեղ ցուցադրված են ավելի քան 60 արտեֆակտ, և որը կապում է 12 ցուցասրահները։ 6․000 քառակուսի մետր տարածք զբաղեցնող այս կառուցվածքը վեց հարկ բարձրությամբ է, որը միացնում է հիմնական նախասրահը, ժամանակավոր ցուցահանդեսների սրահները գլխավոր հնագիտական պահեստի  վերին տեռասին, որտեղից բացվում է Գիզայի բորգերի նոր տեսարան։

Այդ 60 արտեֆակտը դասավորված են չորս թեմատիկ բաժիններում՝
*Թագավորական պատկերը (Royal Image)՝ կենտրոնացած է այն հարցերի վրա, թե ինչպես և ինչու են փարավոնները ներկայացրել իրենց՝ օգտագործելով թագավորական արձաններ։
*Աստվածային տներ՝ նվիրված է տաճարներին և աստվածների ու փարավոնների հարաբերություններին, ցուցադրվում են կրոնական նկարազարդումներ։
*Աստվածներ և թագավորներ՝ ուսումնասիրում է հին եգիպտական աստվածներին և նրանց կապը կառավարիչների հետ։
*Մահապատիժների բաժին՝ ներկայացնում է քարե դամբարաններ և սարկոֆագներ տարբեր դարաշրջաններից։
### 12 հիմնական ցուցասրահներ
Ցուցանմուշները զբաղեցնում են թանգարանի ընդհանուր 50 հեկտար տարածքի մոտ մեկ երրորդը և ներկայացնում են ավելի քան 24,000 արտեֆակտ՝ 12 ցուցասրահներում, որոնք դասավորված են ըստ ժամանակաշրջանի (մ.թ.ա. մոտ 3100-400թթ.)։ Արտեֆակտները տեղափոխվել են Կահիրեի, Լուքսորի, Էլ Մինիայի, Սոհագի, Ասյուտի, Բենի Սուեյֆի, Ֆայումի, Նեղոսի դելտայի և Ալեքսանդրիայի պահեստներից և թանգարաններից։
### Պատկերասրահ

File:Predynastic statue.jpg|thumb|Նախադինաստիկ արձան
File:Senwosret I (ca. 1878-1839 BCE) wearing the red crown of Lower Egypt, Lisht.jpg|thumb|Սենուսերտ I-ը (մ.թ.ա. մոտ 1878-1839)
File:Queen Hatshepsut, 1479-1458 BCE (GEM).jpg|thumb|Հատշեպսուտ փարավոն
File:Mummy mask man cartonnage gold Manchester Museum Ptolemaic Lahun AN 2121.jpg|thumb|Մումիայի դիմակ՝ տղամարդու (Մանչեստրի թանգարան)։
File:View of Pyramids of Giza from Grand Egyptian Museum.jpg|thumb|Գիզայի բուրգերի տեսարանը Մեծ եգիպտական ​​թանգարանից։


### Թութանհամոնի սրահներ

Տասներկու սրահներից երկուսը նվիրված են բացառապես 18-րդ դինաստիայի (Նոր թագավորություն) փարավոն Թութանհամոնին պատկանող 5398 արտեֆակտների ցուցադրությանը (կառավարել է մ.թ.ա. մոտ 1332–1323 թվականներին): Սա առաջին անգամն է, որ ամբողջ հավաքածուն ցուցադրվում է մեկ տեղում, համեմատած նախկինում Թահրիր հրապարակում գտնվող Եգիպտական ​​թանգարանում մասնակի ցուցադրության հետ: Այս երկու սրահները զբաղեցնում են մոտ 7,000 քմ, ինչը դրանք դարձնում է թանգարանի ամենամեծ տարածքներից մեկը, մեկ ցուցադրության համար։ 

Գլխավոր արտեֆակտներից են Թութանխամոնի ոսկե դիմակը, երեք տեղաշարքային սարկոֆագ՝ մեկը ոսկուց (110 կգ), իսկ մյուս երկուսը ոսկապատված փայտից, ոսկե գահ ոսկով և արծաթով պատված աթոռ, որտեղ պատկերված են Թութանհամոնը և նրա կինը՝ Անհեսենամոնը։ Կան աստվածների, ինչպիսին է Անուբիսը, արձաններ, ինչպես նաև թալիսմաններ և զարդեր, ինչպիսիք են վզնոցներն ու մատանիները: Ամենօրյա գործիքների մեջ են մտնում զենքերը (դաշույններ, աղեղներ), կահույքը (մահճակալներ, աթոռներ) և ճաշի պարագաները: Կան նաև փոքր արձանիկներ կամ պատկերներ, որոնք ծառայելու էին փարավոնին մահվանից հետո։ Թութանխամոնի մումիան կմնա Արքաների հովտում և չի տեղափոխվի։

Սրահների ձևավորումը նմանեցված է Արքաների հովտում գտնվող Թութանհամոնի բնօրինակ գերեզմանին (KV62)։ Շրջակա միջավայրի վերահսկման համակարգերը՝ ներառյալ ջերմաստիճանի և խոնավության վերահսկումը պաշտպանում են ոսկուց, փայտից և կտորից պատրաստված իրերը։

### Քեոփսի նավերի թանգարան

Քեոփսի նավերի թանգարանն առանձին սրահ է, որը նվիրված է Քեոփս փարավոնի (Մեծ բուրգի կառուցողի) երկու արևային նավակների ցուցադրությանը, որոնք պատմության մեջ հայտնաբերված ամենահին փայտե նավերից են, մոտավորապես 4600 տարեկան: 

Թանգարանում ներառված է նաև ինտերակտիվ ցուցադրություն, որը բացատրում է նավերի հնարավոր նշանակությունը՝ գուցե որպես միջոց փարավոնին մահից հետո ուղեկցելու դեպի հանդերձյալ կյանք, կամ նրա ճանապարհորդությունը արևի աստված Ռայի հետ։

### Մանկական թանգարան
Մանկական թանգարանը ինտերակտիվ տարածք է 6-ից 12 տարեկան երեխաների համար, որը շեշտը դնում է խաղի միջոցով ուսուցման վրա։ Այն զբաղեցնում է մոտ 5,000 քմ տարածք և ներառում է տարբեր փորձառություններ՝ ինտերակտիվ էկրաններ, լրացված իրականություն (AR), գործնական խաղեր, ինչպես նաև տեսողական ցուցադրություններ և ուղեկցվող կրթական ծրագրեր։ Թանգարանը մասնակիորեն բացվել է 2024 թվականի օգոստոսին։
### Կոնֆերանսների կենտրոն
Գիզայի բուրգերի տեսարանով Մեծ եգիպտական թանգարանի կոնֆերանսների կենտրոնը նախատեսված է որպես միջազգային հարթակ՝ թանգարանների և մշակութային հաստատությունների միջև հաղորդակցության համար։ Այն նպատակ ունի կազմակերպելու կոնֆերանսներ, սեմինարներ և կրթական միջոցառումներ, որոնք վերաբերում են հին եգիպտական քաղաքակրթությանը և հնագիտությանը։

Կենտրոնը զբաղեցնում է մոտ 40,000 քմ տարածք և բաժանված է բազմաֆունկցիոնալ հատվածների։ Այն ներառում է հիմնական լսարան՝ 1,000 նստատեղով, երեք սեմինարային սրահ՝ յուրաքանչյուրը 250 տեղով, ինչպես նաև ցուցասրահներ, հանդիպումների սենյակներ, բիզնես կենտրոն և մամուլի սրահ։ Բացի այդ, կա նաև 250 նստատեղանոց 3D կինոսրահ։ 

Կենտրոնը գտնվում է թանգարանի հիմնական համալիրի ներսում և հասանելի է գլխավոր գավիթից։ Այն ապահովված է հարմարություններով շարժունակության սահմանափակումներ ունեցող անձանց համար՝ ներառյալ վերելակներ և հանգստի գոտիներ։
### Ժամանակավոր ցուցահանդեսների սրահներ
Թանգարանում գործում են չորս ժամանակավոր ցուցահանդեսների սրահ, որոնք նախատեսված են ժամանակավոր արտեֆակտների կամ միջազգային ցուցադրությունների համար։ Դրանք ընդհանուր առմամբ զբաղեցնում են 5․000 քմ տարածք և հանդիսանում են 32․000 քմ տարածքի մաս, որը հատկացված է ոչ մշտական ցուցադրություններին։

## Պահպանման կենտրոն
Մեծ եգիպտական թանգարանի Պահպանման կենտրոնը (GEM Conservation Center) աշխարհում ամենամեծ պահպանման և վերականգնման կենտրոններից մեկն է և ամենախոշորը Մերձավոր Արևելքում՝ հնագույն արտեֆակտների վերականգնման ոլորտում։ Կենտրոնը հիմնադրվել է 2006 թվականին և պաշտոնապես բացվել 2010-ին։

Այն գտնվում է թանգարանի արևմտյան մասում և կապված է դրա հետ մոտ 200 մետր երկարությամբ թունելով։ Կենտրոնում գործում են 19 լաբորատորիա, այդ թվում՝ մումիաների, փայտի, քարի, պատապատկերների և մետաղների վերականգնման համար, ինչպես նաև կանխարգելիչ պահպանման և գիտական փաստաթղթավորման լաբորատորիաներ։ Բացի դրանից, այն ներառում է վեց պահեստային սենյակ, որտեղ արտեֆակտները պահվում են վերահսկվող ջերմաստիճանային և խոնավային պայմաններում։

## Դիզայն
Շենքի դիզայնը ընտրվել է միջազգային ճարտարապետական մրցույթի արդյունքում, որը հայտարարվել էր 2002 թվականի հունվարի 7-ին ։ Կազմակերպիչները ստացել էին 1,557 հայտ՝ 82 երկրից, ինչը դարձրել է այն պատմության մեջ երկրորդ ամենամեծ ճարտարապետական մրցույթը։ Մրցույթի երկրորդ փուլում 20 մասնակից ներկայացրել էր իրենց նախագծերի լրացուցիչ մանրամասներ։ Ժյուրին ավարտել է գնահատումը 2003 թվականի հունիսի 2-ին։ Հաղթողներ են դարձել ճարտարապետներ Ռոյշին Հենեհանը (Róisín Heneghan) և Շի-Ֆու Պենգը (Shi-Fu Peng)՝ իրենց «Heneghan Peng Architects» ընկերությամբ (Իռլանդիա)։ Մրցույթի մրցանակը կազմել է 250․000 ԱՄՆ դոլար։

Շենքի նախագծման վրա համագործակցել են «Heneghan Peng», «Buro Happold», «Arup և ACE Consulting Engineers» (Moharram and Bakhoum) ընկերությունները։ Տեսարժան տարածքի և ընդհանուր պլանի հեղինակն է «West 8» ընկերությունը, իսկ ցուցահանդեսային ընդհանուր պլանի, ցուցադրության ձևավորման և թանգարանագիտության աշխատանքները ղեկավարել է «Atelier Brückner» ընկերությունը։

2010 թվականի փետրվարի 2-ին «Hill International» ընկերությունը հայտարարել է, որ Եգիպտոսի Մշակույթի նախարարությունը պայմանագիր է ստորագրել «Hill» և «EHAF Consulting Engineers» ընկերությունների համատեղ ձեռնարկության հետ՝ նախագծման և շինարարության ընթացքում նախագծի կառավարման ծառայություններ մատուցելու համար։

Շենքի ձևը կտրատված եռանկյունի է։ Այն տեղակայված է բուրգերից 2 կիլոմետր հյուսիս-արևմուտք՝ մայրուղիների հանգույցի մոտ։ Թանգարանի հյուսիսային և հարավային պատերը ուղիղ գծով համընկնում են Քեոփսի մեծ բուրգի և Միկերինոսի բուրգի հետ։ Թանգարանի առջևի մասը ներառում է արմավենիներով լի մեծ հրապարակ։ Գլխավոր մուտքի ներսում գտնվում է լայն ատրիում, որտեղ ցուցադրված են հսկայական արձաններ։

Թանգարանի ճակատը պատրաստված է մարմարից և ապակուց և զարդարված է կարտուշներով ու օվալներով, որոնց մեջ փորագրված են եգիպտական հիերոգլիֆներով՝ թագավորների և թագուհիների անունները։

## Պատկերասրահ

File:Grand Egyptian Museum, Giza, GG, EGY (47902615061).jpg|Թանգարանի գլխավոր մուտքը շինարարության փուլում, 2019 թվականին։
File:A guide map of the Grand Egyptian Museum facilities.png|Մեծ եգիպտական թանգարանի կառույցների ուղեցույց քարտեզը։
File:Hieroglyphic decorations on the walls of the Grand Egyptian Museum.jpg|Մեծ եգիպտական թանգարանի պատերին գտնվող հիերոգլիֆային զարդանախշեր։


## Տես նաև
* Բեռլինի եգիպտական թանգարան

## Ծանոթագրություններ

## Արտաքին հղումներ
* Թանգարանի շենքի մանրամասն նկարագիրը 
* Official website
* Detailed building description
* JICA-GEM Joint Conservation project
* A website dedicated to the Grand Egyptian Museum

Կատեգորիա:2002 հիմնադրումներ Եգիպտոսում
Կատեգորիա:2002 հիմնադրված թանգարաններ
Կատեգորիա:2024 կառուցումն ավարտված շենքեր և կառույցներ
Կատեգորիա:2025 Եգիպտոսում
Կատեգորիա:2025 հիմնադրումներ
Կատեգորիա:21-րդ դարի հիմնադրումներ Եգիպտոսում
Կատեգորիա:Ազգային թանգարաններ
Կատեգորիա:Եգիպտագիտություն
Կատեգորիա:Եգիպտոսի թանգարաններ
Կատեգորիա:Եգիպտոսի ճարտարապետություն
Կատեգորիա:Եգիպտոսի մշակույթ
Կատեգորիա:Եգիպտոսի շենքեր և կառույցներ
Կատեգորիա:Եգիպտոսի պատմություն
Կատեգորիա:Եգիպտոսի պետական կարգ
Կատեգորիա:Եգիպտոսի տեսարժան վայրեր
Կատեգորիա:Կահիրեի թանգարաններ
Կատեգորիա:Կառուցվող շենքեր և կառույցներ
Կատեգորիա:Հին Եգիպտոս
Կատեգորիա:Հին Եգիպտոսի արվեստ
Կատեգորիա:Հնագիտական թանգարաններ
Կատեգորիա:Պատմության թանգարաններ
Կատեգորիա:Տեսարժան վայրեր